Source: https://ispis.sk/judikatura/KSKE/6Co4/2012
Timestamp: 2020-03-31 16:41:20+00:00
Document Index: 5703725

Matched Legal Cases: ['§ 103', '§ 41', '§ 3', '§ 202', 'súd ', 'súd ', '§ 103', 'súd ', 'súd ', 'súd ', '§ 41', 'súd ', 'súd ', '§ 3', '§ 202']

KSKE 6 Co 4/2012 - iSpis
iSpis Judikatúra – KSKE 6 Co 4/2012
KS v Košiciach, dátum 23.02.2012, sp.zn. KSKE 6 Co 4/2012
§ 103 OSP § 41 ods. 2 OSP § 3 ods. 9 OSP § 202 ods. 3 písm. a) OSP
Súd: Krajský súd Košice Spisová značka: 6Co/4/2012 Identifikačné číslo súdneho spisu: 7711212322 Dátum vydania rozhodnutia: 24. 02. 2012 Meno a priezvisko sudcu, VSÚ: JUDr. Alexander Husivarga ECLI: ECLI:SK:KSKE:2012:7711212322.1
Uznesenie Krajský súd v Košiciach v právnej veci navrhovateľky: O. N., D. C. R. R. XXX, proti odporcovi: C. G., R. R. XXX, o vyporiadanie bezpodielového spoluvlastníctva manželov takto
Krajskému súdu v Košiciach bol dňa 9. januára 2012 predložený spis s opravným prostriedkom , ktorý podala navrhovateľka proti uzneseniu Okresného súdu Michalovce zo dňa 21. novembra 2011 sp. zn. 16C/137/2011.
Podľa § 103 O.s.p. kedykoľvek za konania prihliada súd k tomu, či sú splnené podmienky, za ktorých môže konať vo veci.
Z obsahu spisu Okresného súdu Michalovce sp. zn. 16C/137/2011 vysvitá, že Okresný súd Michalovce uznesením zo dňa 19.októbra 2011 č.k. 16C/137/2011-22 vyzval navrhovateľku, aby v lehote 15 dní odo dňa doručenia tohto uznesenia doplnila svoje písomné podanie zo dňa 30.augusta 2011 a odstránila nedostatky podania . Uvedenú výzvu prevzala mama Adriany Pružinovej, o čom svedčí doručenka, ktorá je pripojená na č.l. 23 p.v. spisu.
Okresný súd Michalovce uznesením zo dňa 21.novembra 2011 č.k. 16C/137/2011-24 odmietol návrh na začatie konania.
Uvedené uznesenie bolo doručené O. N. dňa 29.novembra 2011, o čom svedčí doručenka pripojená k č.l. 26 p.v. spisu.
Na č.l. 27-28 spisu sa nachádza podanie navrhovateľky označené ako žaloba na vysporiadanie spoluvlastníctva manželov , prílohou ktorého je aj výzva Okresného súdu Michalovce uskutočnená uznesením zo dňa 19.októbra 2011 č.k. 16C/137/2011-22, a obálka, ktorá svedčí o tom, že uvedené písomnosti boli doručené na poštu v Sobranciach dňa 28.novembra 2011 (viď odtlačok okrúhlej pečiatky Pošty v Sobranciach na obálke č.l. 31 spisu) .
Aj naďalej platí ust. § 41 ods. 2 O.s.p., t.j. že každý úkon sa posudzuje podľa jeho obsahu aj keď je úkon nesprávne označený.
Vzhľadom na to, že podanie navrhovateľky z č.l. 27-28 nie je odvolaním, ale reakciou navrhovateľky na výzvu súdu, na odstránenie vád podania, odvolací súd vracia vec Okresnému súdu Michalovce ako bezdôvodne predloženú.
V spise Okresného súdu Michalovce sa nenachádza odvolanie navrhovateľky proti uzneseniu Okresného súdu Michalovce zo dňa 21.novembra 2011 č.k. 16C/137/2011-24 a tak odvolací súd nemá o čom rozhodovať.
Toto rozhodnutie prijal senát Krajského súdu Košice pomerom hlasov 3:0 (§ 3 ods. 9 zák.č. 757/2004 Z.z. o súdoch v znení účinnom od 1.mája 2011) .
Proti tomuto uzneseniu odvolanie nie je prípustné (§ 202 ods. 3 písm. a) O.s.p.) .